Author: MV SR
Last saved by: User

Predkladacia správa

Na základe sukcesie do zmlúv uzavretých Československou republikou sa Slovenská republika stala zmluvnou stranou Ženevských dohovorov zo dňa 12. augusta 1949 na ochranu obetí vojny a dodatkových protokolov I a II k Ženevským dohovorom o ochrane obetí medzinárodných ozbrojených konfliktov a konfliktov nemajúcich medzinárodný charakter prijatých v Ženeve 8. júna 1977. Tieto medzinárodnoprávne dokumenty predstavujú základný právny rámec pre uzatváranie dohôd o vojnových hroboch. V rámci vnútroštátnych právnych predpisov upravuje problematiku vojnových hrobov zákon č. 130/2005 Z. z. o vojnových hroboch v znení neskorších predpisov.

Účelom predkladaného návrhu „Dohody medzi vládou Slovenskej republiky a Kabinetom ministrov Ukrajiny o vojnových hroboch“ (ďalej len „dohoda“) je vytvorenie základného právneho rámca pre spoluprácu zmluvných strán v oblasti starostlivosti o vojnové hroby. Jednotlivé ustanovenia dohody upravujú prostriedky a formy tejto spolupráce, a to najmä vykonávanie opatrení na identifikáciu, evidenciu, úpravu a udržiavanie slovenských vojnových hrobov nachádzajúcich sa na území Ukrajiny a ukrajinských vojnových hrobov nachádzajúcich sa na území Slovenskej republiky, ako aj starostlivosť o ne. Priamu spoluprácu v konkrétnych oblastiach podľa dohody budú vykonávať príslušné orgány zmluvných strán. Na koordináciu spolupráce a riešenie otázok, ktoré si vyžadujú spoločný postup, bude zriadená spoločná medzivládna komisia pre starostlivosť o vojnové hroby.

Vzájomná spolupráca medzi oboma štátmi v oblasti ochrany vojnových hrobov začala v roku 2006 z iniciatívy slovenskej strany, a to na základe Plánu hlavných úloh Ministerstva vnútra Slovenskej republiky na rok 2006 a vecného a teritoriálneho zamerania zahraničných aktivít Ministerstva vnútra Slovenskej republiky na rok 2006. Potreba uzavretia medzinárodnej zmluvy tohto charakteru vyplynula aj zo situácie po odstúpení Ruskej federácie z plnenia záväzkov o ochrane vojnových obetí bývalej Sovietskej armády podľa slovensko-ruskej bilaterálnej dohody z roku 1995, ktorá si vyžiadala riešenie danej problematiky slovensko-ukrajinskou dohodou.

Za účelom urýchlenia procesu dojednávania textu dohody navrhla ukrajinská strana vytvorenie spoločnej slovensko-ukrajinskej komisie, zloženej z odborníkov z príslušných vecných a právnych útvarov oboch krajín, ako aj uskutočnenie expertných rokovaní. Prvé kolo expertných rokovaní sa konalo dňa 3. apríla 2008 v Bratislave a druhé kolo expertných rokovaní dňa 14. júna 2010 v Bratislave. Ich výsledkom bolo dojednanie takmer finálnej verzie dohody, ktorej dodatočné čiastočné zmeny a doplnenia boli následne dojednávané diplomatickou cestou. 

	Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy, keďže svojím významom presahuje rámec pôsobnosti jedného ústredného orgánu štátnej správy. 

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky ako gestor v súčinnosti s Ministerstvom zahraničných vecí Slovenskej republiky v súlade s platnými vnútroštátnymi právnymi predpismi. 

Materiál bol predložený na medzirezortné pripomienkové konanie, v rámci ktorého neboli uplatnené zásadné pripomienky. Návrh predmetnej dohody sa predkladá na rokovanie vlády Slovenskej republiky bez rozporov.